**O d ô v o d n e n i e**

Navrhuje sa prijatie predloženého uznesenia Národnej rady Slovenskej republiky ako reakcie na skutočnosť, že Slovenská republika sa doposiaľ nepridala k 33 štátom medzinárodného spoločenstva, ktoré tvoria Medzinárodnú koalíciu pre návrat ukrajinských detí, ktoré boli násilne a v rozpore s pravidlami medzinárodného práva verejného deportované z Ukrajiny do Ruska. Násilné deportácie ukrajinských detí do Ruska predstavujú flagrantný zásah do práv detí. Predkladatelia predmetného uznesenia sú presvedčení, že medzinárodne spoločenstvo nesmie voči týmto krokom Ruskej federácie ostať ľahostajné a preto vyzýva vládu Slovenskej republiky, aby sa pridala k Medzinárodnej organizácii pre návrat ukrajinských detí.

Deti predstavujú obzvlášť zraniteľnú skupinu osôb v priebehu ozbrojených konfliktov, na čo upozorňujú aj základné dokumenty medzinárodného humanitárneho práva. Okrem neustálej hrozby násilia, smrti či deportácii, majú deti na Ukrajine aktuálne obmedzený prístup k základným službám, čo ohrozuje psychické a fyzické zdravie detí na Ukrajine. Ako predstavitelia demokratických krajín sveta, ktorí pri svojej činnosti sledujú najlepší záujem dieťaťa preto nesmieme ostať ľahostajní voči krokom Ruskej federácie voči ukrajinským deťom. Od začiatku ruskej vojenskej ofenzívy vo februári 2022 bolo násilne presunutých do Ruska 20-tisíc ukrajinských detí, avšak ukrajinské údaje hovoria, že počet týchto detí niekoľko násobne vyšší a pohybuje sa v státisícoch. Tieto deti sú osvojované ruskými rodinami a často sa stávajú obeťami rôznych druhov násilia, vrátane sexuálneho či obeťami obchodovania s ľuďmi. Bezpečný návrat týchto detí na Ukrajinu a stretnutie s ich biologickými rodinami musí byť prioritou každej demokratickej krajiny medzinárodného spoločenstva.

Slovenská republika sa doposiaľ nepridala k 33 štátom sveta, ktoré tvoria Medzinárodnú koalíciu pre návrat ukrajinských detí. Koalícia dosahuje pozitívne výsledky pri návrate ukrajinských detí a začlenení ich späť do života s ich biologickými rodinami. Predkladatelia vyzývajú vládu Slovenskej republiky, aby sa k tejto koalícii pridala.

Vláda Slovenskej republiky sa kvôli svojej nečinnosti a vágnemu postoju v minulosti nepridala ku krajinám, ktoré odsúdili používanie severokórejských striel Ruskom na Ukrajine napriek preukázateľným dôkazom, že k používaniu týchto zbraní dochádza. Opätovne sa vláda Slovenskej republiky nepridala k ďalšej významnej medzinárodnej iniciatíve, ktorá cieli na mimoriadne citlivú oblasť, ktorou je záchrana detí a ochrana ich najlepšieho záujmu. Predkladatelia uznesenie tak prostredníctvom uznesenia žiadajú okamžité pridanie sa k tejto koalícii a vydanie jasného postoja, ktorý odsudzuje deportácie ukrajinských detí do Ruska a žiada ich okamžitý návrat späť k biologickým rodinám.